**"בל תקיף ובל תשחית ובל תטמא למתים" /דף מקורות לתלמיד**

**המקורות בתורה:**

**ויקרא פרק יט:**

(כו) לֹא תֹאכְלוּ עַל הַדָּם לֹא תְנַחֲשׁוּ וְלֹא תְעוֹנֵנוּ:

**(כז) לֹא תַקִּפוּ פְּאַת רֹאשְׁכֶם וְלֹא תַשְׁחִית אֵת פְּאַת זְקָנֶךָ:**

(כח) וְשֶׂרֶט לָנֶפֶשׁ לֹא תִתְּנוּ בִּבְשַׂרְכֶם וּכְתֹבֶת קַעֲקַע לֹא תִתְּנוּ בָּכֶם אֲנִי יְקֹוָק:

(כט) אַל תְּחַלֵּל אֶת בִּתְּךָ לְהַזְנוֹתָהּ וְלֹא תִזְנֶה הָאָרֶץ וּמָלְאָה הָאָרֶץ זִמָּה:

(ל) אֶת שַׁבְּתֹתַי תִּשְׁמֹרוּ וּמִקְדָּשִׁי תִּירָאוּ אֲנִי יְקֹוָק:

**ויקרא פרק כא**

(א) וַיֹּאמֶר יְקֹוָק אֶל מֹשֶׁה אֱמֹר אֶל הַכֹּהֲנִים **בְּנֵי אַהֲרֹן** וְאָמַרְתָּ אֲלֵהֶם **לְנֶפֶשׁ לֹא יִטַּמָּא** בְּעַמָּיו:

(ב) כִּי אִם לִשְׁאֵרוֹ הַקָּרֹב אֵלָיו לְאִמּוֹ וּלְאָבִיו וְלִבְנוֹ וּלְבִתּוֹ וּלְאָחִיו:

(ג) וְלַאֲחֹתוֹ הַבְּתוּלָה הַקְּרוֹבָה אֵלָיו אֲשֶׁר לֹא הָיְתָה לְאִישׁ לָהּ יִטַּמָּא:

(ד) לֹא יִטַּמָּא בַּעַל בְּעַמָּיו לְהֵחַלּוֹ:

(ה) לֹא <יקרחה> יִקְרְחוּ קָרְחָה בְּרֹאשָׁם **וּפְאַת זְקָנָם לֹא יְגַלֵּחוּ** וּבִבְשָׂרָם לֹא יִשְׂרְטוּ שָׂרָטֶת:

(ו) קְדֹשִׁים יִהְיוּ לֵאלֹהֵיהֶם וְלֹא יְחַלְּלוּ שֵׁם אֱלֹהֵיהֶם כִּי אֶת אִשֵּׁי יְקֹוָק לֶחֶם אֱלֹהֵיהֶם הֵם מַקְרִיבִם וְהָיוּ קֹדֶשׁ:

מדוע אסור להקיף את הראש ולהשחית את השער?

מה דעתך על איסור כזה?

**רמב"ם הלכות עבודת כוכבים פרק יב, א'**

אין מגלחין פאתי הראש **כמו שהיו עושין עובדי כוכבים** .....

**טור יורה דעה סימן קפא**

הקפת הראש והשחתת הזקן גם באלו כתב הרמב"ם שאסרם הכתוב מפני שעושין כן עובדי כוכבים ע"כ **וזה אינו מפורש ואין אנו צריכים לבקש טעם למצות כי מצות מלך הם עלינו אף לא נדע טעמן ....**

מהי דעת הרמב"ם?

מה משתמע מדברי הטור?

**בית יוסף יורה דעה סימן קפא**

הקפת הראש והשחתת הזקן גם באלו כתב הרמב"ם שאסרם הכתוב מפני שעושין כן עובדי עבודה זרה וכומריהם.

**ומה שאמר רבינו** ...דבריו מבוארים שדעתו לחלוק על הרמב"ם, **למה לו לבקש טעם מדעתו לשום מצוה**, **שנראה שאילו לא היו יודעים טעם המצות לא היינו מצווים לעשותן**.ואין הדבר כן כי מצות מלך הם עלינו ואף אם לא נדע טעמן אנו מצווים לעשותן.

**ואני אומר דחס ליה להרמב"ם מלמיסבר הכי** ומי יחוש לכבוד התורה והמצות יותר ממנו **ודבריו בסוף הלכות מעילה (פ"ח ה"ח) יוכיחו** וכיוצא בהם כתב בסוף הלכות תמורה (פ"ד הי"ג) ובסוף הלכות מקואות (פי"א הי"ב) ומשם נתבונן שדעתו ז"ל לומר **שאע"פ שכל חוקי התורה גזירות מלך הם מכל מקום כל מה שנוכל לבקש לו טעם נאמר בו טעם** וכרבי שמעון דדריש טעמא דקרא (קידושין סח:) **ומה שלא נמצא לו טעם נייחס הדבר לקוצר השגתינו ואנו חייבים לקיימם כמו המצות שנודע טעמם כי גזירות המלך הם עלינו.**

ומכל מקום במצות האלו נראה לי שלא נתן בהם טעם הרמב"ם מדעתו אלא מדעת הכתוב שמצאן מוקפות מלפניהן ומלאחריהן ממצות הנאסרות משום חוקי הגוים שהרי כתוב לפניהם לא תאכלו על הדם לא תנחשו ולא תעוננו (ויקרא יט כו) ואחריהן כתוב ושרט לנפש וכתובת קעקע (שם פסוק כח) והרי זה כמפרש שהקפת הראש והשחתת הזקן נאסרו מפני שהיו עושין כן עובדי עבודה זרה וכומריהם:

ב. הסוגיא

**תלמוד בבלי מסכת קידושין [דף לה:]**

"חוץ מבל תקיף ובל תשחית... וכו'".

**בשלמא בל תטמא למתים**, דכתיב (ויקרא כא) "אמור אל הכהנים בני אהרן", בני אהרן – ולא בנות אהרן,

אלא **בל תקיף ובל תשחית מנלן?**

דכתיב: (ויקרא יט) "לא תקיפו פאת ראשכם ולא תשחית את פאת זקנך", כל שישנו בהשחתה ישנו בהקפה**, והני נשי הואיל ולא איתנהו בהשחתה – ליתנהו בהקפה.**

**ומנלן דלא איתנהו בהשחתה?**

**איבעית אימא: סברא**, דהא לא אית להו זקן.

**ואיבעית אימא: קרא**, דאמר קרא: לא תקיפו פאת ראשכם ולא תשחית את פאת זקנך, **מדשני קרא בדיבוריה,** דא"כ, ניכתוב רחמנא פאת זקנכם, **מאי זקנך? זקנך – ולא זקן אשתך.**

**ולא?** והתניא: **זקן אשה והסריס שהעלו שער – הרי הן כזקן לכל דבריהם**; מאי לאו להשחתה?!

**אמר אביי: להשחתה לא מצית אמרת, דיליף פאת פאת מבני אהרן**, מה להלן נשים פטורות, אף כאן נשים פטורות.

[ואי סבירא לן, דכי כתב בני אהרן – אכוליה ענינא כתיב, נישתוק קרא מיניה ותיתי בק"ו, ואנא אמינא: ומה כהנים שריבה בהם הכתוב מצות יתירות, בני אהרן – ולא בנות אהרן, ישראל לא כ"ש!

אי לאו ג"ש, הוה אמינא הפסיק הענין.

השתא נמי נימא: הפסיק הענין! ואי משום ג"ש, מיבעי ליה לכדתניא: +ויקרא כא+ לא יגלחו – יכול גילחו במספריים יהיה חייב? ת"ל: +ויקרא יט+ לא תשחית; יכול לקטו במלקט וברהיטני יהא חייב? ת"ל: לא יגלחו, הא כיצד? גילוח שיש בה השחתה, הוי אומר: זה תער!

א"כ, ניכתוב קרא את שבזקנך, מאי פאת זקנך? ש"מ תרתי.]

**ואלא הא דתניא: זקן האשה והסריס שהעלו שער – הרי הן כזקן לכל דבריהם, למאי הלכתא?**

אמר מר זוטרא: **לטומאת נגעים.**

טומאת נגעים – בהדיא כתיבא: +ויקרא יג+ ואיש או אשה כי יהיה בו נגע בראש או בזקן!

אלא אמר מר זוטרא: **לטהרת נגעים**.

טהרת נגעים נמי פשיטא, כיון דבת טומאה היא, בת טהרה היא! איצטריך, סד"א לצדדים כתיב: איש או אשה כי יהיה בו נגע בראש, או בזקן הדר אתאן לאיש, קמ"ל.

**שאלות לעיון:**

* כמה תשובות מופיעות בגמרא בתשובה לחיפוש מקור פטור אישה מהשחת שער?
* מה מוזר במיקומה של תשובת אביי בסוגיא?
* האם תהיה נ"מ להלכה בין הנימוקים?
* לפי דעתך – איזה נימוק מאמצת הסוגיא למסקנא?

**תוספות מסכת קידושין דף לה עמוד ב**

להשחתה לא מצית אמרת דיליף פאת וכו' - וא"ת למה לי ג"ש הא מוכח ליה שפיר מדשני קרא בדיבוריה וי"ל דה"מ מקמי דשמעינן בברייתא דיש להם חשיבות זקן בשום מקום אבל לבתר דשמעינן דגלי לית לן למעוטי מדשני כו'

ג. העמקה:

**עיין בדברי הראשונים והפרשנים וכתוב איזה נימוק הם אימצו למסקנא?**

1. **רמב"ם** [הלכ' עבודת כוכבים, י"ב, ג'] ".... **ואשה שאינה בבל תשחית לפי שאין לה זקן** אינה בבל תקיף, לפיכך העבדים הואיל ויש להם זקן אסורין בהקפה."
2. **משנה למלך** [שם]- "....הן אמת **שדברי רבינו תמוהים** מצד עצמם דהא מסוגית הגמרא [קדושין ל"ה ב] מוכח **דלפי המסקנא לא ממעטינן נשים מהשחתה משום סברא דלית להו זקן אלא מג"ש דפאת פאת מבני אהרן..."**
3. **רא"ש** [קידושין א,ס'] – "חוץ מבל תקיף ומבל תשחית ובל תטמא למתים דכתיב לא תקיפו פאת ראשכם ולא תשחית את פאת זקנך, **ומדשני קרא בדבוריה** וכתיב ופאת ראשכם בלשון רבים ופאת זקנך בלשון יחיד דרשינן מיניה **זקנך ולא זקן אשתך**, ודרשינן נמי כל שישנו בהשחתה ישנו בהקפה והני נשי הואיל וליתנהו בהשחתה ליתנהו בהקפה. ובל תטמא למתים דכתיב אמור אל הכהנים בני אהרן ... ולא בנות אהרן.."

כיצד הבין כל אחד מהפרשנים לעיל את הסוגיא?

**ישנם שלושה מצבים היוצאים מכלל האיסור , ובהם חייבים לגלח בתער?**

כאשר הלווים מתקדשים לקראת כניסתם לעבודת המקדש:
ה) וַיְדַבֵּר יְקֹוָק אֶל מֹשֶׁה לֵּאמֹר:

(ו) קַח אֶת הַלְוִיִּם מִתּוֹךְ בְּנֵי יִשְׂרָאֵל וְטִהַרְתָּ אֹתָם:

(ז) וְכֹה תַעֲשֶׂה לָהֶם לְטַהֲרָם הַזֵּה עֲלֵיהֶם מֵי חַטָּאת **וְהֶעֱבִירוּ תַעַר עַל כָּל בְּשָׂרָם** וְכִבְּסוּ בִגְדֵיהֶם וְהִטֶּהָרוּ:

[במדבר, פרק ח']

כאשר נזיר נטהר, או מסיים את נזירותו:

(ה) כָּל יְמֵי נֶדֶר נִזְרוֹ **תַּעַר לֹא יַעֲבֹר עַל רֹאשׁוֹ** עַד מְלֹאת הַיָּמִם אֲשֶׁר יַזִּיר לַיקֹוָק קָדֹשׁ יִהְיֶה גַּדֵּל פֶּרַע שְׂעַר רֹאשׁוֹ:

(ו) כָּל יְמֵי הַזִּירוֹ לַיקֹוָק **עַל נֶפֶשׁ מֵת לֹא יָבֹא: .....**

(ט) **וְכִי יָמוּת מֵת עָלָיו בְּפֶתַע פִּתְאֹם וְטִמֵּא רֹאשׁ נִזְרוֹ וְגִלַּח רֹאשׁוֹ בְּיוֹם טָהֳרָתוֹ** בַּיּוֹם הַשְּׁבִיעִי יְגַלְּחֶנּוּ: **....**

(יג) וְזֹאת תּוֹרַת הַנָּזִיר בְּיוֹם מְלֹאת יְמֵי נִזְרוֹ יָבִיא אֹתוֹ אֶל פֶּתַח אֹהֶל מוֹעֵד:

(יד) וְהִקְרִיב אֶת קָרְבָּנוֹ לַיקֹוָק כֶּבֶשׂ בֶּן שְׁנָתוֹ תָמִים אֶחָד לְעֹלָה וְכַבְשָׂה אַחַת בַּת שְׁנָתָהּ תְּמִימָה לְחַטָּאת וְאַיִל אֶחָד תָּמִים לִשְׁלָמִים:

(טו) וְסַל מַצּוֹת סֹלֶת חַלֹּת בְּלוּלֹת בַּשֶּׁמֶן וּרְקִיקֵי מַצּוֹת מְשֻׁחִים בַּשָּׁמֶן וּמִנְחָתָם וְנִסְכֵּיהֶם:

(טז) וְהִקְרִיב הַכֹּהֵן לִפְנֵי יְקֹוָק וְעָשָׂה אֶת חַטָּאתוֹ וְאֶת עֹלָתוֹ:

(יז) וְאֶת הָאַיִל יַעֲשֶׂה זֶבַח שְׁלָמִים לַיקֹוָק עַל סַל הַמַּצּוֹת וְעָשָׂה הַכֹּהֵן אֶת מִנְחָתוֹ וְאֶת נִסְכּוֹ:

(יח) **וְגִלַּח הַנָּזִיר פֶּתַח אֹהֶל מוֹעֵד אֶת רֹאשׁ נִזְרוֹ וְלָקַח אֶת שְׂעַר רֹאשׁ נִזְרוֹ וְנָתַן עַל הָאֵשׁ אֲשֶׁר תַּחַת זֶבַח הַשְּׁלָמִים:**

(יט) וְלָקַח הַכֹּהֵן אֶת הַזְּרֹעַ בְּשֵׁלָה מִן הָאַיִל וְחַלַּת מַצָּה אַחַת מִן הַסַּל וּרְקִיק מַצָּה אֶחָד וְנָתַן עַל כַּפֵּי הַנָּזִיר אַחַר הִתְגַּלְּחוֹ אֶת נִזְרוֹ:

[במדבר, פרק ו']

כאשר מצורע נטהר:

(א) וַיְדַבֵּר יְקֹוָק אֶל מֹשֶׁה לֵּאמֹר:

(ב) זֹאת תִּהְיֶה תּוֹרַת הַמְּצֹרָע בְּיוֹם טָהֳרָתוֹ וְהוּבָא אֶל הַכֹּהֵן: **.....**

**(ט) וְהָיָה בַיּוֹם הַשְּׁבִיעִי יְגַלַּח אֶת כָּל שְׂעָרוֹ אֶת רֹאשׁוֹ וְאֶת זְקָנוֹ וְאֵת גַּבֹּת עֵינָיו וְאֶת כָּל שְׂעָרוֹ יְגַלֵּחַ וְכִבֶּס אֶת בְּגָדָיו וְרָחַץ אֶת בְּשָׂרוֹ בַּמַּיִם וְטָהֵר:**

[ויקרא, פרק י"ד]

כיצד ניתן להבין את דרישת התורה לגילוח בתער בשלושת המקרים הללו, למרות האיסור הכללי?